Leo (laulaja)

Tausta

Leo Stillman syntyi 24. huhtikuuta 1991 Helsingissä. Leon äiti Pirjo on röntgenhoitaja ja isä rakensi veneitä Suomenlinnan telakalla. Leolla on myös neljä siskoa ja yksi veli. Stillmanit asuivat Leon lapsuuden aikana monella eri paikkakunnalla ympäri Suomea. Vanhempiensa eron jälkeen Leo asui Hugo-veljensä kanssa äidin luona Helsingin Käpylässä ja ajoittain isän kunnostamalla Kathrina-purjelaivalla. Leon isä kuoli sairauteen vuonna 2012, jonka myötä kahden kuunarin omistus ja ylläpito siirtyi Leolle ja tämän veljelle. He perustivat Markus Jämsenin ja Jani Tuomisalon kanssa Suomen Merihistoriallisen Purjelaiva yhdistyksen, jonka kautta he hallinoivat Jan Mayen -kuunaria.
Leo aloitti rumpujen soiton 11-vuotiaana. Hän perusti 13-vuotiaana ensimmäisen yhtyeensä nimeltä Deep Vain. Peruskoulun jälkeen Leo jatkoi kymppiluokalle, jonka hän jätti kesken lähteäkseen Deep Vainin kanssa Espanjaan. Myöhemmin Leo opiskeli ruoanlaittoa Roihuvuoren kokkikoulussa. Hän lopulta keskeytti opintonsa keskittyäkseen musiikkiuraansa.

Face of God

Vuonna 2010 Leo perusti Face of God -yhtyeen, jossa hän soitti kitaraa ja lauloi. Ennen tätä hän oli rumpali Santa Cruz -yhtyeessä. Vuonna 2012 Face of Godin kappale ”Elephant” valittiin YleX:n järjestämän kilpailun kautta Teemu Nikin ohjaaman 3 Simoa -elokuvan tunnuskappaleeksi. Samana vuonna Face of God lämmitteli HIMiä Tavastia-klubilla.
Face of God äänitti yhden julkaisemattoman omakustannelevyn, eikä onnistunut saamaan levytyssopimusta. Yhtye esiintyi Suomen lisäksi myös Britanniassa, Yhdysvalloissa, Venäjällä ja Saksassa. Vuonna 2014 Face of God esiintyi Helsingin olympiastadionilla Gymnaestrad-tapahtumassa. Vuonna 2015 Face of God tiedotti lopettavansa toimintansa ja soitti viimeisen konserttinsa 24. lokakuuta 2015 Helsingin Kuudennella linjalla.

Sooloura

Leo siirtyi soolouralle Face of God -yhtyeen lopetettua. Vuonna 2014 Kaiho Republic -levy-yhtiön perustaja Pete Eklund ehdotti Leolle laulukielen vaihtamista suomeen. Lopulta Leo allekirjoitti kustannussopimuksen Kaihon kanssa. Vuonna 2015 Sony Music Finlandin Timo Kuoppamäki otti yhteyttä Leoon ja tarjosi tälle levytyssopimusta. Keväällä 2016 Leo kiersi Suomea Tuure Kilpeläinen ja Kaihon Karavaani -yhtyeen lämmittelijänä. Hänet nähtiin myös Dave Lindholmin roolissa Aleksi Mäkelän elokuvassa Love Records – Anna mulle Lovee, joka sai ensi-iltansa 29. tammikuuta 2016. Leon ensimmäinen single ”Mun piti olla sun” julkaistiin toukokuussa 2016. Kappale nousi parhaimmillaan Suomen radiosoittolistan 69. sijalle. Syksyllä hän julkaisi singlet ”Kylmä ja sataa” ja ”Mä valehtele”.
Toukokuussa 2017 julkaistiin Leon neljäs single ”Sano mitä sanot”, joka nousi jälleen radiosoittolistan 69. sijalle. Syyskuussa hän julkaisi singlen ”Kaikki mitä rakastin”, joka kapusi radiosoittolistan sijalle 14 ja striimatuimpien listan sijalle 45. Kappale ylitti lopulta kultarajan. Leon debyyttialbumi julkaistiin 13. lokakuuta 2017, ja se nousi Suomen virallisen albumilistan sijalle 24. Leo myös vieraili Oinaan lokakuussa julkaistulla ”Iho vasten ihoa” -singlellä. Vuoden 2017 Emma-gaalassa Leo palkittiin Vuoden tulokas -palkinnolla. Leon kiroilu tilaisuudessa herätti kohua sosiaalisessa mediassa, ja hän joutui myöhemmin pyytämään julkisesti anteeksi kielenkäyttöään. 
Leon seuraava single ”Jos käykin niin” julkaistiin helmikuussa 2018. Maaliskuussa hän vieraili Junon kappaleella ”Katumuksen sakramentti”. Se nousi parhaimmillaan singlelistan 14. sijalle ja striimasi kultaa. Maaliskuussa alkoi myös Leon toimittama Biisintekijän päiväkirja -podcast Radio Play -palvelussa. Kesällä Leo esiintyi Iskelmäkesä-festivaalin kaikilla kahdeksalla festivaalipaikkakunnalla molempina päivinä yhtä lukuun ottamatta. Kesäkuussa hän vieraili Yksi totuus -rap-duon kappaleella ”Juodaan viinaa”, joka nousi muun muassa latauslistan toiseksi.  Leo allekirjoitti myös uuden managerisopimuksen Samu Haberin Comusic Managementin kanssa. Heinäkuussa 2018 Leo julkaisi singlen ”Mul on sut”, jolla vierailee Janna Hurmerinta. Kappale nousi parhaimmillaan radiosoittolistan sijalle 37. Elokuussa Leo lämmitteli Sunrise Avenueta Seinäjoen OmaSp Stadionilla. Lokakuussa Leo julkaisi singlen ”Pieni laulu”. Kappale julkaistiin marraskuussa Sonyn Anna laulu lahjaksi -kokoelmalevyllä. Leo esiintyi joulukuussa myös samannimisessä konsertissa.
Leon toisen studioalbumin ensimmäinen single ”Nuori, kaunis ja vapaa” julkaistiin huhtikuussa 2019. Se nousi radiosoittolistan sijalle 60. Kesäkuussa Leo lämmitteli Sunrise Avenueta Helsingin Telia 5G Areenalla. Heinäkuussa hän julkaisi singlen ”Mikä laulaen tulee se bailaten menee”.

Yksityiselämä

Leo omistaa Molli-nimisen tanskandoggin. Leo on seurustellut malli-juontajan Maryam Razavin kanssa maaliskuusta 2018 asti. He tapasivat Emma-gaalassa, jossa Razavi toimi Leon stailistina.